Diari Oficial de la Generalitat Valenciana


Sumari del DOGV 5268, del 29-05-2006 (2006/6114)

RESOLUCIÓ de 19 de maig de 2006, del director general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del conveni d'assistència jurídica entre el Consell de la Generalitat Valenciana (Presidència de la Generalitat, Gabinet Jurídic) i l'Ens Gestor de la Xarxa de Transport i de Ports de la Generalitat, entitat adscrita a la Conselleria d'Infraestructures i Transport.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5268

Data del DOGV
:   29-05-2006

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2006/6114


Data del document
:   19-05-2006

Organisme emissor
:   Presidència de la Generalitat

Tipus de document
:   Resolució

Descriptors 

:   * Presidència de la Generalitat
    * assessor jurídic
    * cooperació administrativa
    * Dret administratiu

RESOLUCIÓ de 19 de maig de 2006, del director general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del conveni d'assistència jurídica entre el Consell de la Generalitat Valenciana (Presidència de la Generalitat, Gabinet Jurídic) i l'Ens Gestor de la Xarxa de Transport i de Ports de la Generalitat, entitat adscrita a la Conselleria d'Infraestructures i Transport. [2006/F6114]  
Subscrit, després de la tramitació prèvia reglamentària, entre el Consell de la Generalitat Valenciana (Presidència de la Generalitat, Gabinet Jurídic) i l'Ens Gestor de la Xarxa de Transport i de Ports de la Generalitat, entitat adscrita a la Conselleria d'Infraestructures i Transport, el 20 de març de 2006, un conveni d'assistència jurídica, i d'acord amb els criteris d'oportunitat al·legats per l'òrgan gestor (Gabinet Jurídic), cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0294/2006, i que figura com a annex d'esta resolució.  
València, 19 de maig de 2006.. El director general de Relacions amb les Corts i Secretariat del Govern: Antonio V. Peral Villar.  
Conveni d'assistència jurídica entre el Consell de la Generalitat Valenciana (Presidència de la Generalitat, Gabinet Jurídic) i l'Ens Gestor de la Xarxa de Transport i de Ports de la Generalitat (d'ara en avant GTP), entitat adscrita a la Conselleria d'Infraestructures i Transport.   
València, 20 de març de 2006  
Reunits  
D'una part, Víctor Campos Guinot, vicepresident del Consell, que actua en nom i representació del Consell de la Generalitat, facultat per a este acte en funció del que disposa l'Acord del Consell de la Generalitat de data 11 de febrer de 2005.  
D'una altra, Antonio Carbonell Pastor, director general, que actua en nom i representació de l'Ens Gestor de la Xarxa de Transport i de Ports de la Generalitat, facultat per a este acte per acord del Consell d'Administració de l'entitat de data 16 de febrer de 2006.  
Manifesten  
Primer. El Gabinet Jurídic de la Generalitat, integrat en la Secretaria Autonòmica de Política Institucional de la Presidència de la Generalitat, és el centre directiu que té legalment atribuïdes les competències d'assessorament en dret i representació i defensa en juí de la Generalitat. A estos efectes, el Gabinet Jurídic disposa dels elements personals i mitjans materials adequats per a dur a terme la dita funció.  
Segon. El GTP està interessat que el Gabinet Jurídic de la Generalitat li preste assistència jurídica, amb la mateixa extensió i en els mateixos termes en què li la proporciona al Consell de la Generalitat.  
Tercer. Que, a fi de regular les condicions de prestació d'esta assistència jurídica en la forma prevista per l'ordenament jurídic, els compareixents subscriuen el present conveni, d'acord amb les següents:  
Clàusules  
Primera. De conformitat amb el que disposa l'article 22 del Decret 27/2001, de 30 de gener, del Govern Valencià, d'Organització i Règim de Funcionament dels Servicis Jurídics de la Generalitat Valenciana, mitjançant la subscripció del present conveni, el Gabinet Jurídic de la Generalitat prestarà assistència jurídica al GTP per mitjà dels lletrats integrats en tal òrgan. L'assistència jurídica comprendrà tant l'assessorament en dret, a través de l'Àrea Jurídica de la Conselleria d'Infraestructures i Transport, com la representació i defensa en juí davant de qualssevol ordes jurisdiccionals, per mitjà dels servicis centrals del Gabinet Jurídic, en els mateixos termes previstos per a l'assistència jurídica al Consell de la Generalitat.  
L'assistència jurídica a què es refereix el present conveni està sotmesa plenament a les normes del dret administratiu, sense que afecte les relacions de servici del personal adscrit al Gabinet Jurídic de la Generalitat  
Segona. Sense perjuí del que disposa la clàusula anterior, el GTP es reserva la facultat de ser assessorat, representat i defensat per advocat, i si és el cas, procurador especialment designats a este efecte conforme a les normes processals comunes, sense perjuí que l'assistència jurídica externa que, si és el cas, vulga contractar-se, haja de subjectar-se a les condicions establides en el Decret 127/2004, de 30 de juliol.  
Tercera. La petició d'informes jurídics es canalitzarà a través de l'Àrea Jurídica de la Conselleria d'Infraestructures i Transport. La gestió dels expedients que comporten actuacions en qualsevol orde jurisdiccional, queda encomanada a l'Àrea d'Assumptes Contenciosos del Gabinet Jurídic de la Generalitat.  
Aquells expedients que hagen de donar lloc a autoritzacions de l'òrgan competent del GTP per a demandar, querellar-se o interposar recursos o accions judicials, hauran de ser remesos prèviament, perquè s'emeta informe, a l'Àrea d'Assessorament Jurídic del Gabinet Jurídic de la Generalitat.  
Quarta. Tots els òrgans del GTP hauran de prestar la col·laboració necessària per a la realització de les funcions d'assistència jurídica requerides, amb la celeritat exigida en cada moment. A este efecte es designarà, per l'ens, un representant d'este que assumirà les funcions de coordinació i relació amb els lletrats del Gabinet Jurídic actuants.  
Cinquena. El present conveni té una duració d'un any; no obstant, s'entendrà prorrogat tàcitament si no hi ha denúncia expressa de qualsevol de les parts comunicada amb una antelació de tres mesos.  
Sisena. Com a contraprestació del servici d'assistència jurídica a què es refereix el present conveni, el GTP satisfarà al Gabinet Jurídic de la Generalitat la quantitat de 3.600 euros anuals, pagadors per terceres parts en els cinc primers dies naturals dels mesos d'abril, agost i desembre de l'any, i serà actualitzada anualment d'acord amb la variació de l'IPC.  
La quantitat anual a acordar abans citada, podrà ser objecte de revisió al cap del primer any de vigència i de mutu acord entre les parts, en funció del nombre i la importància dels assumptes.  
La compensació a què es refereix la present clàusula podrà generar crèdit pel seu import en els estats de despeses corresponent a la Presidència de la Generalitat. A este efecte, i una vegada acreditat l'ingrés en el Tresor Públic de la referida compensació econòmica, la Conselleria d'Economia, Hisenda i Ocupació tramitarà l'oportú expedient de modificació pressupostària per tal concepte.  
Setena. En els processos en què existisquen condemnes en costes s'aplicaran les regles següents:   
. Quan el condemnat en costes siga el GTP, correspondrà a este el pagament de les causades a la part contrària.  
. Quan la condemnada en costes siga la part contrària, l'import de les causades al GTP s'ingressarà a favor del Gabinet Jurídic, i se li donarà la destinació i tindrà els efectes previstos en la clàusula anterior.  
Huitena. El present conveni té naturalesa administrativa. El coneixement de totes les qüestions que puguen sorgir entorn de la seua interpretació, modificació, resolució i efectes correspondrà a la jurisdicció contenciosa administrativa.  
I perquè conste, i en prova de conformitat, firmen el present conveni en dos exemplars en el lloc i data indicats en l'encapçalament.   
El vicepresident del Consell: Víctor Campos Guinot.  
El director general GTP: Antonio Carbonell Pastor.